《王问溪山庄古梅歌》
明代·岑徵

高人卜筑青山麓，山后山前多古木。唯有古梅称绝奇，半亩扶疏绕茅屋。

老根盘地作山形，远年叠叠苔痕青。正旁竞出纷无数，铁干玲珑凿不成。

一树交横势各分，枝枝坼裂成龟文。斜似渴虹思饮涧，直如龙爪欲拿云。

我来正值中秋节，黄叶萧条未尽脱。主人留客醉壶觞，婆娑树下延秋月。

空山岁月老云烟，梅谱从来亦少传。却月观傍何足数，孤山岭畔亦徒然。

王公海外清高士，缘法相招应有此。天意栽培岂偶然，怜君标格能相比。

数月盘桓未忍回，前朝又约待花开。冬春之际携尊酒，策蹇相寻冒雪来。

作者简介：岑徵（一六二七—一六九九），字金纪，号霍山。南海人。明思宗崇祯间诸生。年二十遭鼎革，弃诸生，隐西樵。沧桑事定，乃入粤西，泛三湘，走金陵，复北游燕赵间，所至多凭吊寄怀之作。性方介，不受人怜，人亦罕怜之者。所与为友者，惟高僧、野人及二三知己。坎壈以终。著有《选选楼集》。清陈伯陶编《胜朝粤东遗民录》卷一有传。